da3b3be4e9fb87782d65d03650d8d3ba
### Πως πάω στην Κεφαλονιά;


travelmyth.gr
2020.40

Όσοι επιθυμούν να ταξιδέψουν στην Κεφαλονιά, μπορούν να φτάσουν στο νησί **ακτοπλοϊκώς** ή **αεροπορικώς**.  

  

1. Ακτοπλοϊκώς  

  

Η Κεφαλονιά διαθέτει **δύο κύρια λιμάνια**, τη Σάμη και τον Πόρο, αλλά και τρία μικρότερα τα οποία εξυπηρετούν δρομολόγια από και προς τα γύρω νησιά και περιοχές κυρίως κατά τους καλοκαιρινούς μόνο μήνες.  

  

Δρομολόγια πλοίων πραγματοποιούνται από το λιμάνι της [Κυλλήνης](https://www.travelmyth.gr/κυλληνη/ξενοδοχεια) προς το λιμάνι Πόρος της Κεφαλονιάς ανά τακτά χρονικά διαστήματα, με το ταξίδι να διαρκεί 1,5 περίπου ώρα. Πλοία αναχωρούν και από την [Πάτρα](https://www.travelmyth.gr/πατρα/ξενοδοχεια) με κατεύθυνση το λιμάνι Σάμη, όπου το ταξίδι διαρκεί 3,5 ώρες.  

  

Η Κεφαλονιά συνδέεται ακτοπλοϊκά και με άλλα νησιά του Ιονίου, όπως η [Ιθάκη](https://www.travelmyth.gr/ιθακη/ξενοδοχεια), η [Ζάκυνθος](https://www.travelmyth.gr/ζακυνθος/ξενοδοχεια) και η [Κέρκυρα](https://www.travelmyth.gr/κερκυρα/ξενοδοχεια) αλλά και με την [Ηγουμενίτσα](https://www.travelmyth.gr/ηγουμενιτσα/ξενοδοχεια), τον [Αστακό](https://www.travelmyth.gr/αστακος/ξενοδοχεια) και πόλεις της [Ιταλίας](https://www.travelmyth.gr/ιταλια/ξενοδοχεια) όπως το [Μπάρι](https://www.travelmyth.gr/μπαρι-απουλια/ξενοδοχεια) και το [Μπρίντιζι](https://www.travelmyth.gr/μπριντιζι-απουλια/ξενοδοχεια).  

  

2. Αεροπορικώς  

  

Η Κεφαλονιά διαθέτει το αεροδρόμιο "Άννα Πολλάτου" το οποίο βρίσκεται στην πρωτεύουσα του νησιού, το Αργοστόλι. Στο αεροδρόμιο αυτό πραγματοποιούνται πτήσεις από διάφορα μέρη της [Ελλάδας](https://www.travelmyth.gr/ελλαδα/ξενοδοχεια), όπως η [Αθήνα](https://www.travelmyth.gr/αθηνα/ξενοδοχεια), η **Ζάκυνθος** και η [Πρέβεζα](https://www.travelmyth.gr/πρεβεζα-ηπειρος/ξενοδοχεια), ενώ συνδέεται επίσης και με χώρες του εξωτερικού όπως το [Ηνωμένο Βασίλειο](https://www.travelmyth.gr/ηνωμενο-βασιλειο/ξενοδοχεια), η [Τσεχία](https://www.travelmyth.gr/τσεχια/ξενοδοχεια), η **Ιταλία**, η [Σερβία](https://www.travelmyth.gr/σερβια/ξενοδοχεια) κ.α.



85c9ae0db98310c1568c8ead7906ceb5
### Που να μείνω στην Κεφαλονιά;


travelmyth.gr
2020.40

Στην Κεφαλονιά θα βρείτε αμέτρητες επιλογές διαμονής για όλων των ειδών τους ταξιδιώτες και για κάθε πορτοφόλι, από πολυτελή ξενοδοχεία και θέρετρα μέχρι σουίτες και μικρότερα οικογενειακά καταλύματα.  

  

Εάν θέλετε να μείνετε στην πρωτεύουσα της Κεφαλονιάς, τότε μπορείτε να επιλέξετε ένα από τα ξενοδοχεία στο [Αργοστόλι](https://www.travelmyth.gr/αργοστολι/ξενοδοχεια). Εάν πάλι προτιμάτε να είστε κοντά σε κάποιο από τα άλλα λιμάνια του νησιού μπορείτε να επιλέξετε κάποιο ξενοδοχείο στον [Πόρο](https://www.travelmyth.gr/πορος-κεφαλονιας/ξενοδοχεια), το [Φισκάρδο](https://www.travelmyth.gr/φισκαρδο/ξενοδοχεια), τη [Σάμη](https://www.travelmyth.gr/σαμη/ξενοδοχεια) ή την [Πεσσάδα](https://www.travelmyth.gr/πεσαδα/ξενοδοχεια). Μπορείτε επίσης να προτιμήσετε ένα κατάλυμα στο [Ληξούρι](https://www.travelmyth.gr/ληξουρι/ξενοδοχεια), τη δεύτερη μεγαλύτερη πόλη του νησιού, ή στη [Σκάλα](https://www.travelmyth.gr/σκαλα-κεφαλονιας/ξενοδοχεια) εάν θέλετε να μείνετε σε κάποιον από τους οικισμούς που χτίστηκαν μετά το σεισμό του 1953.  

  

Επιλέγοντας ένα κατάλυμα στο [Ξι](https://www.travelmyth.gr/ξι-κεφαλονια/ξενοδοχεια) ή την [Άσσο](https://www.travelmyth.gr/ασος/ξενοδοχεια) θα βρίσκεστε μόλις μερικά βήματα μακριά από τις παραλίες των οικισμών αυτών αλλά και τις κοντινές τους, ενώ και τα καταλύματα στα μικρότερα και πιο παραδοσιακά χωριά του νησιού, όπως τα [Λουρδάτα](https://www.travelmyth.gr/λουρδατα/ξενοδοχεια), ο [Καραβόμυλος](https://www.travelmyth.gr/καραβομυλος/ξενοδοχεια), η [Αγία Ευφημία](https://www.travelmyth.gr/αγια-ευφημια/ξενοδοχεια), η [Κουνόπετρα](https://www.travelmyth.gr/κουνοπετρα/ξενοδοχεια), ο [Αθέρας](https://www.travelmyth.gr/αθερας/ξενοδοχεια) και πολλά ακόμα, θα σας χαρίσουν αξέχαστες στιγμές χαλάρωσης.



b039f6e4c8b33c8b37bbdc598b4da477
### Ποια μέρη έχει η Κεφαλονιά;


travelmyth.gr
2020.40

Η πρωτεύουσα της Κεφαλονιάς είναι το **Αργοστόλι**, όπου βρίσκεται και ένα από τα λιμάνια του νησιού που το συνδέει με τα γειτονικά νησιά. Στους οικισμούς **Σάμη** και **Πόρος** βρίσκονται τα δύο βασικά λιμάνια του νησιού, ενώ μικρότερα λιμάνια βρίσκονται και στο **Φισκάρδο** και στην **Πεσσάδα**.  

  

Το **Ληξούρι** πρόκειται για τη δεύτερη μεγαλύτερη πόλη της Κεφαλονιάς και βρίσκεται ακριβώς απέναντι από το Αργοστόλι, ενώ η **Σκάλα** είναι ένα από τα σημαντικότερα τουριστικά θέρετρα του νησιού και ένας από τους νεότερους οικισμούς, αφού χτίστηκε το 1956.  

  

Στην Κεφαλονιά θα συναντήσετε και πολλά μικρά και γραφικά χωριουδάκια που αξίζει να επισκεφθείτε και να θαυμάσετε, όπως την **Άσσο**, τα **Κουρκουμελάτα**, την **Αγία Ευφημία**, η οποία είναι από τα πιο όμορφα παραλιακά χωριά του νησιού, το **Νεοχώρι** και τον **Αθέρα**.



a051f2a860bd1715d9cc8752b51bc879
### Ποια είναι τα αξιοθέατα στην Κεφαλονιά;


travelmyth.gr
2020.40

Στο νησί της Κεφαλονιάς θα συναντήσετε αξιοθέατα που κουβαλούν αιώνες ιστορίας και πολιτισμού, αλλά και αξιοθέατα απαράμιλλης φυσικής ομορφιάς που θα σας μαγέψουν.  

  

Το **Κάστρο του Αγίου Γεωργίου** βρίσκεται στο ορεινό χωριό Περατάτα, λίγο έξω από το Αργοστόλι, την πρωτεύουσα, και χτίστηκε πάνω σε έναν λόφο από τους αυτοκράτορες του Βυζαντίου κατά τον 12ο αιώνα. Πολύ αργότερα, οι Ενετοί έκαναν κάποιες επεμβάσεις στο κάστρο, το οποίο υπήρξε η πρωτεύουσα του νησιού μέχρι και τον 18ο αιώνα. Το όνομά του προέρχεται από το εκκλησάκι του Αγίου Γεωργίου το οποίο βρισκόταν στον λόφο αυτό πριν τη δημιουργία του κάστρου.  

  

Ένα ακόμη κάστρο που μπορείτε να επισκεφθείτε στο νησί είναι το **Κάστρο της Άσσου** (γνωστό και ως Φρούριο της Άσσου), το οποίο χτίστηκε από τους Ενετούς τον 16ο αιώνα στον οικισμό της Άσσου και πρόκειται για ένα από τα μεγαλύτερα κάστρα της χώρας. Στο Αργοστόλι βρίσκεται η **Γέφυρα του Δεβοσέτου**, μία πέτρινη γέφυρα που κατασκευάστηκε τον 19ο αιώνα και η οποία συνδέει το Αργοστόλι με την απέναντι ακτή.  

  

Όσο βρίσκεστε στο Αργοστόλι, μπορείτε επίσης να θαυμάσετε το **Δημοτικό Θέατρο Αργοστολίου «Ο Κέφαλος»** το οποίο αποτελεί το μεγαλύτερο θέατρο του νησιού, αλλά και το **Μνημείο Εθνικής Αντίστασης** το οποίο έχει ανεγερθεί προς τιμήν των εκπεσώντων Κεφαλονιτών που υπερασπίστηκαν το νησί κατά τον Β' Παγκόσμιο Πόλεμο. Το **Αρχαιολογικό Μουσείο Αργοστολίου** διαθέτει πολλά ευρήματα από την Παλιαολιθική ακόμα εποχή και αξίζει να το επισκεφθείτε.  

  

Μπορείτε επίσης να επισκεφθείτε τους **Φάρους του Φισκάρδου** που βρίσκονται στον ομώνυμο οικισμό και πρόκειται για δύο φάρους, ο ένας χτισμένος κατά την Ενετοκρατία και ο άλλος σύγχρονος, που αποτελούν μέχρι και σήμερα σήμα κατατεθέν για τα πλοία και τους ναυτικούς.  

  

Όσον αφορά τα φυσικά αξιοθέατα του νησιού, μην παραλείψετε να επισκεφθείτε τις **Καταβόθρες του Αργοστολίου**, το μυστηριώδες αυτό γεωλογικό φαινόμενο κατά το οποίο το νερό της θάλασσας εισχωρεί σε ρωγμές, τις λεγόμενες καταβόθρες, και... εξαφανίζεται. Στον Καραβόμυλο, 2 χλμ. από τη Σάμη, βρίσκεται το **Λιμνοσπήλαιο Μελισσάνης**, ένα σπήλαιο με μία λίμνη στο κέντρο του που ενδείκνυται για εξερευνήσεις αλλά και ρομαντικές βαρκάδες.  

  

Τέλος, στο νησί θα συναντήσετε διάφορα αγάλματα και προτομές τόσο στην πρωτεύουσα όσο και σε άλλους οικισμούς, όπως το **Άγαλμα του ποιητή Νίκου Καββαδία** και η **Προτομή του Αντιπλοιάρχου Γεωργίου Μπλέσσα** στην παραλία του Αργοστολίου, το **Άγαλμα του σατιρικού ποιητή Ανδρέα Λασκαράτου** και το **Άγαλμα του Παναγή Βαλλιάνου** στο κέντρο του Αργοστολίου.



a39bc3ed433453909d6f87035d289900
### Ποιες παραλίες έχει η Κεφαλονιά;


travelmyth.gr
2020.40

Το νησί της Κεφαλονιάς διαθέτει πολυάριθμες παραλίες με κρυστάλλινα γαλανά νερά, άλλες τους οργανωμένες και πολυπληθείς και άλλες πιο απομονωμένες και ήρεμες.  

  

Η πιο δημοφιλής παραλία της Κεφαλονιάς, η οποία είναι γνωστή και σε ολόκληρο τον κόσμο, είναι ο **Μύρτος** που βρίσκεται κοντά στην Άσσο στο δυτικό μέρος του νησιού. Μία ακόμα γνωστή παραλία είναι η **Αντίσαμος**, στην οποία έλαβαν χώρα και μερικές σκηνές της ταινίας «Το μαντολίνο του Λοχαγού Κορέλλι». Η Αντίσαμος διαθέτει βότσαλα και βαθιά γαλαζοπράσινα νερά.  

  

Η παραλία **Ξι** είναι ιδιαίτερα γνωστή για την κόκκινη άμμο που διαθέτει, ενώ η **Σκάλα** βρίσκεται κοντά στο Αργοστόλι και είναι μία από τις μεγαλύτερες παραλίες του νησιού. Η **Πλατιά Άμμος** κατατάσσεται επίσης ανάμεσα στις καλύτερες παραλίες του νησιού, για να φτάσετε σε αυτή όμως θα πρέπει πρώτα να κατεβείτε περίπου 400 σκαλοπάτια. Κοντά στο αεροδρόμιο θα συναντήσετε τη **Μεγάλη Άμμο**, μία παραλία με χρυσοκίτρινη άμμο όπου μπορείτε να απολαύσετε το μπάνιο σας.  

  

Μερικές ακόμα πανέμορφες παραλίες που μπορείτε να επισκεφθείτε είναι οι **Πετανοί**, το **Φώκι**, τα **Λαγκαδάκια**, η **Έμπλυση** και τα **Λέπεδα**.



2e19b62b43d34299c5914fd89ba37699
### Τι δραστηριότητες μπορώ να κάνω στην Κεφαλονιά;


travelmyth.gr
2020.40

Η Κεφαλονιά είναι γνωστή για την απαράμιλλη φυσική της ομορφιά, την οποία μπορείτε να γνωρίσετε και να εξερευνήσετε μέσα από διάφορες εξωτερικές δραστηριότητες που προσφέρονται στο νησί.  

  

Μέσα από το εκτενές δίκτυο μονοπατιών της Κεφαλονιάς, μπορείτε να κάνετε **πεζοπορία**, **ποδηλασία** ή ακόμα και **ιππασία** και να ανακαλύψετε τα μαγικά φυσικά τοπία και αξιοθέατα του νησιού με έναν τρόπο μοναδικό.  

  

Σε πολλές από τις παραλίες του νησιού θα έχετε την ευκαιρία να κάνετε διάφορα **θαλάσσια σπορ**, **ιστιοπλοΐα** αλλά και **καταδύσεις**, ενώ για τους πιο περιπετειώδεις προσφέρονται και αθλήματα όπως **αλεξίπτωτο πλαγιάς**.  

  

Τέλος, μπορείτε να κάνετε **μονοήμερες εκδρομές** στα διάφορα μέρη και οικισμούς του νησιού, αλλά και στα γύρω νησιά.



8eaff8f11976b7a1793f0504f6c0a3f8
### Που να πάω στην Κεφαλονιά;


travelmyth.gr
2020.40

Κατά τη διαμονή σας στο νησί της Κεφαλονιάς, θα έχετε την ευκαιρία να εξερευνήσετε διάφορα μέρη του νησιού, να γνωρίσετε την ιστορία και τα αξιοθέατα που την αντιπροσωπεύουν, αλλά και να δοκιμάσετε τοπικά προϊόντα που θα προσδώσουν έναν ξεχωριστό χαρακτήρα στο ταξίδι σας.  

  

Σε όποιον από τους παραλιακούς οικισμούς της Κεφαλονιάς κι αν επιλέξετε να μείνετε, είναι σίγουρο πως θα βρίσκεστε κοντά σε κάποια από τις **υπέροχες παραλίες του νησιού**, όπου μπορείτε να απολαύσετε το μπάνιο σας, αλλά και να χαλαρώσετε με την οικογένεια ή τους φίλους σας. Αξίζει επίσης να κάνετε μία **βόλτα στα λιμάνια του νησιού**, να περπατήσετε στα μαγαζιά και να απολαύσετε φρέσκο ψάρι ή άλλες τοπικές λιχουδιές αλλά και ένα ποτήρι κρασί.  

  

Στο Αργοστόλι μπορείτε να επισκεφθείτε το περίφημο **Κάστρο του Αγίου Γεωργίου** αλλά και το **Αρχαιολογικό Μουσείο** και να ανακαλύψετε περισσότερα για την ιστορία και τον πολιτισμό του νησιού.  

  

Εάν θέλετε να ανακαλύψετε τις φυσικές ομορφιές του νησιού, τότε μπορείτε να επισκεφθείτε τις περίφημες **Καταβόθρες του Αργοστολίου** αλλά και το **Λιμνοσπήλαιο Μελισσάνης**.



5d82730f04a2ecc904a127d567dea319
### Τι γεύσεις να δοκιμάσω στην Κεφαλονιά;


travelmyth.gr
2020.40

Στην Κεφαλονιά θα έχετε την ευκαιρία να δοκιμάσετε υπέροχες παραδοσικές γεύσεις που θα σας μείνουν αξέχαστες.  

  

Το πιο χαρακτηριστικό ορεκτικό είναι η **καυτερή σκορδαλιά** που παρασκευάζεται από πατάτα και αποτελεί ιδανικό συνοδευτικό του **τηγανητού μπακαλιάρου** αλλά και των **μωρόπουλων**, τα οποία δεν είναι παρά βραστά κολοκυθάκια. Αξίζει επίσης να δοκιμάσετε και τις διάφορες πίτες του νησιού, όπως η **κεφαλονίτικη κρεατόπιτα**, η **μπακαλιαρόπιτα** και η **αγκιναρόπιτα**, ενώ και τα **τσιγαρίδια**, δηλαδή τσιγαρισμένα χόρτα, θα κατέχουν εξέχουσα θέση στο τραπέζι σας.  

  

Τα πιάτα με κρέας είναι επίσης αρκετά δημοφιλή, όπως το **κουνέλι στιφάδο**, το **σοφιγάδο**, δηλαδή κοκκινιστό μοσχάρι με μπαχαρικά και πατάτες ή ζυμαρικά αλλά και **λαγωτό κατσικάκι ή κόκορας με δενδρολίβανο**, σκόρδο και λεμόνι. Εάν προτιμάτε θαλασσινά, τότε θα έχετε την ευκαιρία να δοκιμάσετε **ολόφρεσκα ψάρια και θαλασσινά**, καθώς και **αστακομακαρονάδα**, **καπνιστό χέλι**, **ψάρι μπουργέτο** και πολλά ακόμα.  

  

Η Κεφαλονιά φημίζεται και για τα τυριά της, όπως η **κεφαλονίτικη μυζήθρα**, η **γραβιέρα**, η **μανουρομυζήθρα** και η **πρέντζα**. Για επιδόρπιο μπορείτε να δοκιμάσετε τις περίφημες **μάντολες**, δηλαδή καραμελωμένα αμύγδαλα, τη **μυστόπιτα**, η οποία περιλαμβάνει μούστο, αμύγδαλα και σιμιγδάλι, και το **παστοκύδωνο**, δηλαδή πάστα από κυδώνι με αμύγδαλα. Μην παραλείψετε να δοκιμάσετε και τα **εκλεκτά κρασιά του νησιού**, με χαρακτηριστική τη Ρομπόλα.



ec6102ac8831705abd7d796619fdd363
### Που βρίσκεται η Κεφαλονιά;


travelmyth.gr
2020.40

Η Κεφαλονιά βρίσκεται στο [Ιόνιο Πέλαγος](https://www.travelmyth.gr/νησια-ιονιου/ξενοδοχεια). Στα βορειοανατολικά του νησιού βρίσκεται η **Ιθάκη**, βόρεια η [Λευκάδα](https://www.travelmyth.gr/λευκαδα/ξενοδοχεια) και νότια η **Ζάκυνθος**.



6588bef2248fd7692371ac818c0990c7
### Που ανήκει η Κεφαλονιά;


travelmyth.gr
2020.40

Η Κεφαλονιά άνηκει στο νησιωτικό σύμπλεγμα των Επτανήσων, καθώς επίσης και στην Περιφέρεια Ιονίων Νήσων.



4c44ba275569bb9055eb563df94a6de1
### Ποιος είναι ο πληθυσμός της Κεφαλονιάς;


travelmyth.gr
2020.40

Σύμφωνα με την απογραφή του 2011, ο πληθυσμός της Κεφαλονιάς ανέρχεται στους 35.801 κατοίκους.


